Kommissionens forordning (EF) nr. 2028/2003

af 18. november 2003

om fravigelse af forordning (EF) nr. 2375/2002 om åbning og forvaltning af EF-toldkontingenter for import af blød hvede af anden kvalitet end høj kvalitet fra tredjelande

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1104/2003(2), særlig artikel 12, stk. 1,

under henvisning til Rådets afgørelse 2003/253/EF af 19. december 2002 om indgåelse af en aftale i form af brevveksling mellem Det Europæiske Fællesskab og Canada i henhold til artikel XXVIII i GATT 1994 om ændring af indrømmelser for korn i liste CXL, der er knyttet som bilag til GATT 1994(3), særlig artikel 2,

under henvisning til Rådets afgørelse 2003/254/EF af 19. december 2002 om indgåelse af en aftale i form af brevveksling mellem Det Europæiske Fællesskab og Amerikas Forenede Stater om ændring af indrømmelser for korn i liste CXL, der er knyttet som bilag til GATT 1994(4), særlig artikel 2, og

ud fra følgende betragtninger:

(1) Kommissionens forordning (EF) nr. 2375/2002(5), senest ændret ved forordning (EF) nr. 1111/2003(6), vedrører åbning og forvaltning af et toldkontingent for import af blød hvede af lav og middel kvalitet fra tredjelande. I artikel 3, stk. 1, i forordning (EF) nr. 2375/2002 er det fastsat, at det årlige importkontingent på 2981600 t opdeles i tre delkontingenter: 572000 tons for USA, 38000 tons for Canada og 2371600 tons for andre tredjelande.

(2) Siden begyndelsen af tredje kvartal af 2003 er rytmen i gennemførelsen af delkontingent III, der omfatter størstedelen af importen af hvede af lav og middel kvalitet til Fællesskabet, taget stærkt af i forhold til gennemførelsen af dette delkontingent i begyndelsen af 2003. Dette skyldes en meget stor nedgang i den russiske og ukrainske korneksport som følge af et meget betydeligt fald i produktionen i produktionsåret 2003/2004.

(3) Som følge af tilbagevenden til en normal hvedeproduktion i Canada og USA er hvede fra disse lande mere konkurrencedygtig på EU-markedet i begyndelsen af produktionsåret 2003/2004. For tiden er delkontingent II opbrugt, og på grundlag af de vigtigste internationale noteringer er det sandsynligt, at delkontingent I også er totalt opbrugt ved udgangen af 2003.

(4) På det interne marked faldt EU-produktionen af blød hvede med ca. 10 mio. t i forhold til produktionen i det foregående produktionsår, og dette fald kan ikke opvejes af andet foderkorn. Denne situation skaber spændinger på hvedemarkedet, især for foder.

(5) Under disse forhold bør med henblik på en maksimal udnyttelse af alle delkontingenter artikel 3, stk. 1, i forordning (EF) nr. 2375/2002 fraviges for at give alle tredjelande adgang til delkontingent III indtil udgangen af det første år for gennemførelse af ordningen for toldkontingenter. I så fald bør der ikke kræves fremlæggelse af et oprindelsescertifikat i forbindelse med dette delkontingent.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

1. Uanset artikel 3, stk. 1, litra c), i forordning (EF) nr. 2375/2002 er delkontingent III åbent for alle tredjelande.

2. Artikel 11 i forordning (EF) nr. 2375/2002 gælder ikke for import af blød hvede i forbindelse med delkontingent III.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Den anvendes indtil den 31. december 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. november 2003.

På Kommissionens vegne

Franz Fischler

Medlem af Kommissionen

(1) EFT L 181 af 1.7.1992, s. 21.

(2) EUT L 158 af 27.6.2003, s. 1.

(3) EUT L 95 af 11.4.2003, s. 36.

(4) EUT L 95 af 11.4.2003, s. 40.

(5) EFT L 358 af 31.12.2002, s. 88.

(6) EUT L 158 af 26.6.2003, s. 21.